
                                                             AVIZ

asupra propunerii legislative privind modificarea Art.160), alin.(2) din O.U.G. nr.109/2009 de modificare a Legii nr.571/2003, privind Codul fiscal
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind modificarea Art.160), alin.(2) din O.U.G. nr.109/2009 de modificare a Legii nr.571/2003, privind Codul fiscal, trimisă cu adresa nr. Pl-x 818 din 29 noiembrie 2010, înregistrată sub nr. 21/359 din 2 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  14 decembrie 2010.

     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa            nr. 813 din 28 iunie 2010 şi  punctul de vedere al Guvernului transmis cu adresa  nr. 2083 din 9 august 2010 prin care nu susţine adoptarea acestei iniţiative legislative.
     Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât taxarea inversă se bazează pe un mecanism care presupune că furnizorul emite factura fără TVA, cumpărătorul nu mai plăteşte taxa furnizorului, dar nici nu mai recuperează taxa de la bugetul statului prin mecanismul deducerii. Plata TVA se consideră efectuată şi dreptul de deducere exercitat prin înscrierea în decontul de TVA, atât ca taxă colectată, cât şi ca taxă deductibilă, a taxei aferente tranzacţiei respective, de către cumpărătorul care este înregistrat în scopuri de TVA.

     Prin urmare, taxarea inversă nu reprezintă o scutire de TVA, ci o măsură de simplificare a plăţii taxei, aplicabilă numai între persoane înregistrate în scopuri de TVA.

     Totodată, sunt necesare măsuri stimulative în sectorul privat, însă acestea pot face obiectul unor modificări ale legislaţiei în domeniul TVA numai în măsura în care nu contravin legislaţiei comunitare în domeniu.
    Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                         (2 abţineri), avizarea negativă a propunerii legislative.

În raport cu obiectul şi conţinutul său, iniţiativa legislativă face parte din categoria legilor ordinare.

